**Evalueringsrapport SOS4001 Vår 22**

Evalueringen ble gjennomført i siste undervisningstime og svarprosenten er høy (32 studenter) ut av ca. 40 tilmeldte.

**Kvantitativ feedback**

I overkant av tre fjerdedeler oppgir at de likte emnet godt, til dels svært godt (44% gir terningkast 4, 25% gir terningkast 5, og 10% terningkast 6). Et flertall mener at pensum fungerer godt, men at det det ville være positivt med en "mindre justering" av pensum. Studentenes vekting av undervisningen er også generelt positiv (37% gir terningkast 4, 31% terningkast 5 og 6% terningkast 6). Halvdelen av de studentene ønsker mer undervisningstid (brukt på pensum), og mange peker på behov for seminargrupper. Man får inntrykk av at studentene generelt har arbeidet hardt i faget og fremmøtet til forelesninger er høyt. Helhetsinntrykket av emnet er altså umiskjennelig positivt.

**Kvalitativ feedback**

Den kvalitative feedbacken gir studentene anledning til å utdype sine synspunkter. De ble bedt av foreleserne om å legge særlig vekt på innspill knyttet til pensum i evalueringen, noe mange har gjort. En del ønsker endringer i pensum. Noen savner en rød tråd. Enkelte peker på at de savner en introduksjonsforelesning som er tydeligere mht innretningen på kurset, for å få tydeliggjort enda bedre koplingen mellom aktør-/struktur, handlingsteori og sosiale mekanismer. Noen peker på at pensum er vanskelig, men at de får ‘utrolig god hjelp’ av foreleserne og er fornøyde. Av de som ønsker endringer i pensum, er det noen som ønsker mer om linking av mikro/makro, mens andre ønsker et større teoretisk utvalg, og da trekkes det frem flere forhold: noen ønsker en mer overordnet ‘meta-teori’, andre mer opplæring i begreper (ontologi, epistemologi, etc.), mens andre vil ha mer nyfeminisme, mer om Parsons AGIL-skjema, mer om sosial ulikhet, eller mer om marxisme. Så den kvalitative feedback mht pensum er variert.

Vi kommer til å legge om introduksjonsforelesningen på emnet neste gang, for å være enda mer eksplisitt mht den råde tråden, og koplingene mellom de ulike delene av pensum. Emnet starter med Weber og Durkheim, for å få frem spenningen mellom *metodologisk individualisme og metodologisk kollektivisme.* Deretter går vi videre til Parsons, som prøvde å kombinere behovet for en handlingsteori med et strukturelt perspektiv. Da er vi teoretisk godt posisjonert til å ta opp nyere teoretiske retninger i sosiologisk teori.

Noen av studentene lurer på om forelesernes egne interessefelt er for sterkt representert i pensum. Et viktig prinsipp på et universitet er å levere forskningsbasert undervisning, og begge foreleserne er opptatt av sosiologisk teori. Det betyr at deler av emnet reflekterer forelesernes interessefelt, men emnet som helhet er, som det står i emnebeskrivelsen, lagt opp for å gi en utdypende forståelse av viktige temaer og spørsmål i sosiologisk teori. De ulike bidragene settes inn en teorihistorisk ramme, og emnet fokuserer på ulike skillelinjer og retninger i sosiologisk teori, og hvordan disse retningene står i konflikt med - eller utfyller - hverandre. Det fremgår også at emnet skal ha et metodologisk preg, ved at det gir grunnlag for å forstå hvordan sentrale sosiologiske spørsmål kan belyses ved ulike typer teori og empiri, for deri gjennom å kunne forberede studentene på skriving av masteroppgaven.